# Armandinho

Armando Antônio Silveira da Silveira, conegut simplement com Armandinho (Porto Alegre, 22 de gener de 1970), és un cantautor, guitarrista i productor brasiler. És cantant de reggae, estil que barreja amb el pop-rock i estils propis del seu país, com la samba i l'MPB.
No se l'ha de confondre amb Armandinho da Costa Macedo, guitarrista i mandolinista de Salvador.

## Vida personal

Va néixer a la capital de Rio Grande do Sul. El seu pare cantava i tocava la guitarra, però va conviure poc temps amb ell, ja que es va divorciar de la mare quan Armandinho era encara un nen. A casa escoltava MPB i rock, però també música regional gaúcha, cançó protesta i altres gèneres populars. Va rebre classes de guitarra des dels 8 anys i explica que el cant el va ajudar a superar la seva disfèmia. Als 12 anys ja componia cançons, algunes de les quals enregistraria ja com a músic professional.
Resideix a Praia Brava, en el municipi catarinense d'Itajaí. Té dues filles, Antônia i Marcela.

## Carrera musical

Va passar la joventut actuant en bars i practicant surf -el seu gran hobby-, fins que el 2001 el director de la ràdio Rede Atlântica va escoltar una maqueta amb 10 temes del cantant portoalegrense. La cançó Folha de bananeira va començar a sonar en antena i es va convertir en el primer èxit d'Armandinho. Rosa norte, que també es trobava en la maqueta, entraria setmanes després en la programació de l'emissora.
El segell gaúcho Orbeat Music va oferir un contracte al cantant, que el 2002 publicaria el seu primer LP, titulat Armandinho, que aconseguiria un disc d'or. Aquest àlbum aniria seguit de Casinha, de 2004. L'any 2006 signa per Universal i llança l'àlbum Armandinho ao vivo, un disc en directe enregistrat a Balneário Camboriú (Santa Catarina) on repasa tots els seus hits. Els seus següents treballs van continuar en la línia de reggae i pop romàntic: Semente, de 2007; i l'EP Madeira, de 2008, que es va comercialitzar via descàrrega digital, tota una novetat al Brasil.
L'any 2009 decideix continuar la seva carrera de manera independent i funda la seva pròpia productora, Alba Music. En el seu nou treball, Volume 5, deixa de costat el romanticisme i puja els decibels amb més rock, amb inspiració de Black Sabbath, The Clash o Tom Morello. Aquest gir li permet obrir mercat i sortir fora del Brasil. El 2012 edita un CD+DVD, Armandinho ao vivo em Buenos Aires, que publica simultàniament en diversos països d'Amèrica Llatina. Un any després, treu Sol loiro, que també funciona molt bé en el mercat llatinoamericà.
Armandinho va publicar l'agost de 2019 el seu tercer àlbum en directe, Armandinho acústico, que s'havia enregistrat en la seva ciutat. Pocs mesos després va llançar el senzill Amor vem cá, que havia de servir de presentació del nou disc de l'artista. Aquest havia de veure la llum el 2020, però l'esclat de la pandèmia de COVID-19 va trastocar els seus plans.

## Discografia

| 2002 - Armandinho2004 - Casinha2006 - Ao Vivo (CD+DVD)2007 - Semente2008 - Madeira (EP) | 2009 - Volume 52012 - Ao Vivo em Buenos Aires (CD+DVD)2013 - Sol Loiro2019 - Acústico |

## Referències

* ↑ «‘Não aprendi música até hoje’, revela o músico baiano Armandinho» (en portuguès brasiler). Gshow. Grupo Globo, 24-04-2013. Arxivat de l'original el 2023-06-14. [Consulta: 14 juny 2023].
* 1 2 «Armandinho em entrevista: "O meu forte é mesmo a música sentimental, música que emociona"» (en portuguès de Portugal). Sapo. Arxivat de l'original el 2023-06-14. [Consulta: 14 juny 2023].
* 1 2 3 4 «Armandinho presenta su último disco en la Argentina» (en castellà). La Prensa, 13-08-2014. Arxivat de l'original el 2014-08-19. [Consulta: 14 juny 2023].
* ↑ Fraga, Rafaella. «Armandinho relembra parcerias em shows no Planeta Atlântida RS» (en portuguès brasiler). g1. Grupo Globo, 29-11-2013. Arxivat de l'original el 2023-06-14. [Consulta: 14 juny 2023].
* ↑ «Vitor Kley e Armandinho contam como foram "salvos" pela música e pelo surf online» (en portuguès brasiler). Conversa con Bial. TV Globo, 05-07-2019. Arxivat de l'original el 2024-05-21. [Consulta: 14 juny 2023].
* ↑ Souto, Mayara. «Armandinho relembra infância, fala de conexão com SC e antecipa novo projeto» (en portuguès brasiler). NSC Total, 30-07-2022. Arxivat de l'original el 2022-08-11. [Consulta: 14 juny 2023].
* ↑ «'Vai ser ímpar, diferente de todas as outras vezes', diz Armandinho, primeira atração confirmada do Planeta Atlântida 2023» (en portuguès brasiler). Portal Varada, 21-11-2022. Arxivat de l'original el 2022-11-21. [Consulta: 14 juny 2023].
* 1 2 3 Catunda, Márcia. «Estrela do Reggae nacional, Armandinho desembarca em Fortaleza após 16 anos, direto da Austrália e Nova Zelândia, para show, na Praia do Futuro» (en portuguès brasiler). Jornal do Comércio do Ceará, 01-06-2023. Arxivat de l'original el 2024-05-21. [Consulta: 14 juny 2023].
* ↑ «Armandinho fecha com escritório Estreia Produções» (en portuguès brasiler). Portal Sucesso!, 26-01-2023. Arxivat de l'original el 2024-05-21. [Consulta: 14 juny 2023].
* ↑ «Armandinho é o primeiro artista a lançar 'Maxi Single'» (en portuguès brasiler). Território da Música, 06-12-2007. Arxivat de l'original el 2015-10-07. [Consulta: 14 juny 2023].
* ↑ Ferreira, Mauro. «Armandinho refaz 'Desenho de Deus' e outros hits em álbum ao vivo que resume a caminhada do artista» (en portuguès brasiler). G1. Grupo Globo, 02-08-2019. Arxivat de l'original el 2023-07-29. [Consulta: 14 juny 2023].
* ↑ Ferreira, Mauro. «Aos 50 anos, Armandinho apronta álbum gravado entre Rio e Los Angeles» (en portuguès brasiler). G1. Grupo Globo, 22-01-2020. Arxivat de l'original el 2023-07-29. [Consulta: 14 juny 2023].

## Vegeu també

* Chico Science